12.1.2023
SL
Uradni list Evropske unije
L 10/3
(15)
Kot je pojasnjeno v uvodnih izjavah 36 in 37 začasne uredbe, so bili izpolnjeni vprašalniki navzkrižno preverjeni ali preverjeni v prostorih strani, ki je izpolnila vprašalnik.
(16)
Preveritveni obisk v skladu s členom 16 osnovne uredbe je bil opravljen v prostorih enega uporabnika.
Ime tega uporabnika zaradi zaupnosti ni razkrito v skladu z uvodno izjavo 5 začasne uredbe.
1.7 Obdobje preiskave in obravnavano obdobje (17)
Kot je navedeno v uvodni izjavi 38 začasne uredbe, je preiskava dampinga in škode zajemala obdobje od 1. oktobra 2020 do 30. septembra 2021 (v nadaljnjem besedilu: obdobje preiskave).
Proučitev trendov, pomembnih za oceno škode, je zajemala obdobje od 1. januarja 2018 do konca obdobja preiskave (v nadaljnjem besedilu: obravnavano obdobje).
1.8 Registracija (18)
Komisija je z Izvedbeno uredbo (EU) 2022/934 (v nadaljnjem besedilu: uredba o registraciji) (4) uvedla obvezno registracijo uvoza zadevnega izdelka.
(19)
Družba Hands je trdila, da je odločitev o registraciji uvoza neutemeljena, saj niso bili izpolnjeni pogoji iz člena 14(5) osnovne uredbe.
(20)
Komisija je opozorila, da je pravna podlaga za registracijo člen 14(5a) osnovne uredbe, na podlagi katerega Komisija registrira uvoz zadevnega izdelka v obdobju predhodnega razkritja v skladu s členom 19a osnovne uredbe, razen če obstaja dovolj dokazov, da zahteve iz člena 10(4), točki (c) in (d), niso izpolnjene.
V zvezi s tem je Komisija ugotovila, da ni prepričljivih dokazov, ki bi kazali, da registracija uvoza zadevnega izdelka v obdobju predhodnega razkritja v tem primeru ni bila upravičena.
Od objave obvestila o začetku, ko so se proizvajalci izvozniki seznanili ali bi se morali seznaniti z domnevnim dampingom in škodo, se je uvoz zadevnega izdelka dejansko še povečal tako, da bi lahko to resno ogrozilo popravljalne učinke protidampinških dajatev tudi v obdobju predhodnega razkritja.
Komisija je zato trditve zavrnila.
(21)
Družba Hands je trdila, da je Komisija z objavo uredbe o registraciji kršila načelo dobrega upravljanja.
Po njenih navedbah ji niso bile posredovane nobene informacije o nameri Komisije, da bo zahtevala registracijo uvoza izdelka v preiskavi, preden je bila uredba o registraciji objavljena in je začela veljati registracija uvoza, čeprav navedeni registracijski ukrep potencialno negativno vpliva na njene interese.
Ker Komisija družbi Hands ni pravočasno, učinkovito in osebno posredovala potrebnih informacij o morebitni uvedbi obvezne registracije uvoza, preden je sprejela navedeni registracijski ukrep in družbi Hands omogočila, da predstavi svoja stališča in zahteva zaslišanje, čeprav navedeni ukrep neposredno vpliva na to družbo, je kršila temeljno pravico družbe Hands do obrambe.
Posledično je uredba o registraciji neveljavna in bi jo bilo treba razveljaviti.
(22)
Komisija je menila, da je registracija le pripravljalni upravni korak, ki lahko vodi do retroaktivne uvedbe dajatev v zaključni fazi ali pa tudi ne.
Registracija sama po sebi nima škodljivih učinkov na uvoznike in ne vpliva na njihove interese (5).
Sama družba Hands ni navedla nobenih konkretnih škodljivih učinkov, temveč se je sklicevala le na „potencialne“ učinke.
Edini učinek registracije je, da Komisija nacionalnim carinskim organom naroči, naj registrirajo uvoz izdelka v preiskavi v Unijo.
Poleg tega v členu 14(5a) ali drugje v osnovni uredbi ni nobene postopkovne zahteve glede posvetovanja z uvozniki ali drugimi stranmi pred registracijo.
Zahteva iz člena 10(4), točka (b), osnovne uredbe, da se stranem omogoči predložitev pripomb, se uporablja le v primeru odločitve o retroaktivnem pobiranju dajatev po registraciji, ne pa za samo registracijo.
To jasno izhaja iz dejstva, da se člen 14(5a) osnovne uredbe sklicuje le na točki (c) in (d) člena 10(4), ki morata biti izpolnjeni za registracijo v skladu s to določbo, namenoma pa se ne sklicuje na točko (b) člena 10(4).
To je v skladu z zgoraj obravnavanim učinkom take registracije.
Zato Komisija ni dolžna omogočiti uvoznikom, da predložijo pripombe, preden naroči carinskim organom, naj registrirajo uvoz.
Trditev je bila zato zavrnjena.
(4) Izvedbena uredba Komisije (EU) 2022/934 z dne 16. junija 2022 o obvezni registraciji uvoza nekaterih aluminijastih koles s poreklom iz Maroka (UL L 162, 17.6.2022, str. 27).
(5) Sklep z dne 28. septembra 2021, Airoldi Metalli SpA, T-611/20, ECLI:EU:T:2021:641, točki 48 in 49.